Zinātnes atklājumu apsteigšana pierāda Bībeles Dieva esamību
Ievads
Kaut gan daži vēlas nodalīt zinātnes atzinumus no Bībeles, apgalvodami, ka Bībele balstoties uz ticību, kamēr zinātne - uz zināšanām, nekas nevarētu būt tālāk no patiesības. Tas pats Dievs, kurš radīja pasauli, iedvesmoja arī Bībeles autorus (2. Timotejam 3:16). Tā kā Dievs nevar melot (Titam 1:2), nav arī iespējams, ka Viņš būtu divu savstarpēji pretrunīgu informācijas avotu autors. Taisni otrādi: abi šie avoti - ticība un zināšanas - papildina un apstiprina viens otru. Lai arī Bībele nav domāta kā zinātnisks traktāts un to nevajadzētu izmantot, ka zinātnes mācību līdzekli, mēs tomēr varam sagaidīt no Bībeles, ka tā pauž tikai zinātniski akurātus faktus. Bībeles faktu akurātuma pārbaude ir atzīstams veids, kā pārliecināties par Svēto Rakstu dievišķo iedvesmu.
Ja Svētie Raksti saskanētu tikai ar to sarakstīšanas laikā vispār pieņemtām zinātnes atziņām, tad tas apliecinātu vien to, ka Bībeles autori rūpīgi pārdomāja, ko viņi rakstīja. Taču, Bībelē ir arī tādas rakstu vietas, kas acīmredzot apsteidz sava laika zinātnes atziņas. Nebūtu pareizi no tā izdarīt secinājumu, ka šādu rakstu vietu autoriem bija dziļa saprašana par attiecīgās zinātnes atziņām. Drīzāk būtu jāatzīst, ka šiem rakstiem bijis kāds iedvesmas avots, kam piemita plašākas zināšanas par visuma likumiem.
Džīns S. Mortons (Jean S. Morton) savā darbā "Zinātne un Bībele" (Science and the Bible) raksta:
„Bībeles lappusēs ir apslēpti daudzi zinātnes fakti, kas pierāda šīs grāmatas nemaldīgumu. Tie ir uzrakstīti nezinātniskā valodā; un tomēr, tie apstiprina Svēto Rakstu patiesumu. ... Atsevišķi zinātnes fakti ir zināmi jau no sendienām, bet Bībelē tie ir izklāstīti tā, kā nekur citur. Citi fakti ir minēti simtiem vai pat tūkstošiem gadu pirms cilvēce nonāca pie šīm atziņām.” (1978, 10. lpp.)

Tālāk minēšu dažus piemērus tam, kā Bībelē rakstītais apsteidza sava laika zinātniskās atziņas. Lūdzu Jūs apdomāt tikai šo: kad autors attiecīgos tekstus ir sarakstījis, ko šie vārdi acīmredzot nozīmē, un kā autors tādas lietas varēja zināt, ņemot vērā tā laika zināšanu līmeni.
Zeme ir apaļa
Pat Kristofera Kolumba dzīves laikā (15. gs. otrajā pusē) tika vispār pieņemts, ka zeme ir pamatā plakana kā šķīvis. Tādējādi, ceļojot pārāk tālu vienā vai otrā virzienā, agrāk vai vēlāk cilvēks nokristu no šī šķīvja. Kā tad Jesaja, kas rakstīja 8. gs. p.m.ē. varēja zināt, ka zeme ir apaļa? Jes. 40:22 zeme tiek apzīmēta ar ebreju vārdu "chug" (aplis vai lode), ko nekādi nevar tulkot kā plakni, šķīvi vai kādu citu plakanu priekšmetu, no kā varētu nokrist, ceļojot pārāk tālu vienā vai otrā virzienā.
Kalni jūras dibenā
Līdz pat astoņpadsmitajam gadsimtam, tika uzskatīts, ka jūras dibens ir vienveidīgi plakans. Lūk, Vašingtonas Universitātes emeritētā profesora Harolda L. Levina (Harold L. Levin), atzinumi šajā sakarā:

„Astoņpadsmitā gadsimta zinātniekiem bija vāja nojausma par jūras dibena topogrāfiju. Tajā laikā jūras dziļumu mērīja, piesienot svina gabalu auklas galā. Šī metode bija ne vien laikietilpīga, bet atklātajā jūrā bija gandrīz neiespējami izvairīties no kļūdām svina gabala vai kuģa (vai abu divu) aizpeldēšanas dēļ. Rezultātā mērījumi tika izdarīti gandrīz tikai līčos un piekrastēs, kur šāda veida informācija bija absolūti nepieciešama drošai kuģošanai. Okeanogrāfi nedaudzo mērījumu datus skaidroja tā, ka jūras dibens esot vienveidīgi plakans. Kad jau ar atskaņas ierīču palīdzību tika iegūti veseli topogrāfiskie profili, izdevās pierādīt, ka jūras dibens ir patiesībā tikpat rievots kā zemes virsma. Zem jūras slēpjas aizas, dziļākas par milzu aizu Grand Canyon, un kalnāji, varenāki par ASV Kailajiem kalniem (Rocky Mountains).” (No zinātniskā laikraksta Contemporary Physical Geography. CBS College Press. 1981 p 320)
Kā gan Jona 2. nodaļā, 5, 6. un 7. pantā, kas rakstīja 7. gs. p.m.ē. varēja zināt, ka jūras dibenā slēpjas kalni, ja ne tā, ka viņš pats tos bija redzējis, vai rakstīja Dieva iedvesmā? No Jonas rakstītā saprotam, ka viņš bija redzējis šo zemjūras kalnu pašus pamatus, ne tikai to galotnes. 
Visumam bija aizsākums

Tādi labi zināmi autori kā Aristotelis un Sers Freds Hoils (Sir Fred Hoyle) ne reizi vien rakstīja, ka visums esot mūžīgs. Kamēr Aristotelis rakstīja 3. gadsimtā p.m.ē., Sers Freds Hoils savu mūžīgā visuma modeli izklāstīja 20. gs. Pat mūsdienās daži vēl apgalvo, ka visums esot mūžīgs, neskatoties uz sarežģījumiem, kas rodas, mēģinot savienot šo teoriju ar termodinamikas otro likumu. Jāatzīmē tomēr, ka arvien vairāk zinātnieku atzīst, ka visums nav mūžīgs, bet tam ir bijis aizsākums. Mozus, kas rakstīja apm. 15. gs. p.m.ē. (atkarībā no tā, pie kādas viedokļa šajā jautājumā mēs turamies), jau savā pašā pirmajā teikumā rakstīja, ka visumam bija aizsākums.

Gaisma pārvietojas starveidīgi, bet tumsa ir statiska
Līdz pat 17. gs. tika uzskatīts, ka gaisma uzreiz nonāk no vienas vietas otrā. 17. gadsimtā Sers Īzaks Ņūtons (Sir Isaac Newton) paziņoja, ka gaisma sastāv no daudzām sīkām daļiņām, kas tiek pārraidītas taisnā līnijā. Kristiāns Huigenss (Christian Huygens, 1629 – 1695) izklāstīja gaismas viļņu teoriju, kamēr Olavs Rēmers (Olaus Roemer, 1644 – 1710) deva mums iespēju izmērīt gaismas ātrumu, tās partikulām pārvietojoties telpā.

Tikai salīdzinoši nesen tika atklāts, ka gaisma ir enerģijas paveids, kas pārvietojas taisnā līnijā ar elektromagnētisku viļņu palīdzību apm. 298,000 km/s ātrumā. Tā tiešām pārvietojas starveidīgi. Piemēram, gaismas staram paiet apm. 8 minūtes, lai nokļūtu no saules uz zemi. 
Tomēr, pravietis Ījabs, kas visticamāk dzīvoja apm. 2000 gadu p.m.ē., jautā: „Kur ir ceļš, kur mājo gaisma?” (Īj. 38:19). Kā gan pravietis to varēja zināt, dzīvojot 3700 gadus pirms, kad ar šādu atklājumu nāca klajā Īzaks Ņūtons?
Visuma izplešanās
Atziņā par visuma izplešanos nostiprinājās tikai pateicoties Edvīna Habla (Edwin Hubble) atklājumiem 1927. gadā. Un tomēr, septiņpadsmit dažādās Bībeles grāmatās, kurām ir vismaz septiņi dažādi autori, un kas sarakstītas laika posmā no 1000. g. p.m.ē. līdz 518. g. p.m.ē., mēs atrodam veselu klāstu rakstu vietu, kas vēsta par visuma vai debesu izplešanu: skat. 2 Samuēla 22: 10, Ījaba 9:8; 26:7; 37:18, Psalmi 18:10; 104:2; 144:5, Jesajas 40:22; 42:5; 44:24; 45:12; 48:13; 51:13, Jeremijas 10:12; 51:15, Ecehiēla 1:22. Kā gan šie autori varēja zināt, ka visuma apmēri sākotnēji bija daudz mazāki, bet tas bija izpleties?
Asinīs ir dzīvība
Tik nesen kā pirmā ASV prezidenta Džordža Vašingtona (George Washington) dzīves laikā, asins notecināšana bija ļoti izplatīts ārstēšanas veids. Pats Vašingtons zaudēja dzīvību šādas „ārstēšanas” rezultātā. Tikai 1830. gadā Dr. Maršals Hols (CE Dr Marshall Hall) sāka atklāti oponēt šai praksei. Ja kaut viens no dakteriem, kas ārstēja ģenerāli Vašingtonu, būtu izlasījuši 3.Moz. 17:11-14 – pantus, kurus Mozus pierakstīja 15. gs. p.m.ē. – tad viņi būtu droši vien rūpīgāk pārdomājuši, pirms bezrūpīgi izlēja asinis, kas uztur dzīvību. Mūsdienās par asinsrites nevainojamas darbības svarīgumu māca pat pirmās palīdzības kursos. Piemēram, ASV Sarkanais krusts izmanto viegli iegaumējamo saīsinājumu „dzīvības ābece” (the ABCs of life), ar to domājot rīkli, plaušas un asinsriti (angliski: Airway, Breathing and Circultation).
Strūklveida plūsma starp troposfēru un stratosfēru
Strūklveida plūsmas esamību starp troposfēru un atmosfēru atklāja amerikāņu lidotāji otrā pasaules kara laikā. Taču, Salamana mācītāja grāmatas 1:6 skan gandrīz kā šīs metereoloģiskās parādības apraksts. Kā gan Salamans, kas rakstīja ap 935. g. p.m.ē., varēja kaut ko zināt par šo gaisa plūsmu, kas atrodas ap 1200 m virs pasaules visaugstākajiem kalnājiem?
Ūdeņu cikliskā aprite
Pjēram Perolam (Pierre Perrault) un Edmem Mario (Edme Marriot) parasti piedēvē ūdeņu cikliskā aprites atklāšanu 1676. gadā. Taču, jau daudzus gadsimtus iepriekš Ījabs aprakstīja, kā Dievs „liek pacelties no jūras augšup ūdens pilieniem, lai tie no tvaikiem, kurus Viņš rada, atkal kā lietus pilētu lejup, kā ir pilni visi mākoņi un kam tie liek nolīt pār visu ļaužu daudzumu.” (Īj. 36:27-29) Pravietis Amoss, savukārt, apraksta, kā Dievs „paceļ ūdeni no jūras un izlej to pār zemes virsu.” (Am. 5:8) Ņemsim vērā, ka Ījabs rakstīja ap 950. g. p.m.ē., bet Amoss - ap 750. g. p.m.ē. Kā gan viņi spēja tik precīzi aprakstīt ūdeņu ciklisko apriti, par kuras esamību zinātne līdz m.ē. 17. gs. pat nenojauta?
Gaisa svars

1643. gadā itāļu filozofs un matemātiķis Evandželista Toričelli (Evangelista Torricelli) veica eksperimentu, kas pierādīja, ka gaisam ir svars, kā arī ļāva konstruēt pirmo barometru. Iepriekš, zinātnieku un filozofu aprindām risinājās pamatīgi strīdi par to, vai gaisam ir masa vai nav. Ja šie filozofi un zinātnieki būtu izlasījuši Ījaba grāmatu, viņi būtu sapratuši, ka Ījabs jau 950. g. p.m.ē. visai skaidri rakstīja par vēja masu (28:25).

Entropija
Rūdolfam Jūlijam Emanuēlam Klauzijam (Rudolph Julius Emanuel Clausius) parasti piedēvē kāda zinātnes likuma formulēšanu, ko līdz pat mūsdienām zinātnieki dažkārt pienācīgi neievēro. Ir runa par termodinamikas otro likumu. 1850. gadā Klauzijs izklāstīja vienu no modernās fizikas pamatlikumiem. Taču, jau apm. 2800 g. iepriekš psalma autors atzina, ka debess un zeme zudīs (Ps. 102:26-27), kas bija būtībā ļoti līdzīga doma. Pravietis Jesaja, kurš rakstīja ap 7. gs. p.m.ē., atkārto to pašu domu, tādējādi apstiprinot entropijas ideju (Jes. 51:6). Jaunās Derības vēstules ebrejiem autors ap m.ē. 68. g. konstatēja, ka debess un zeme zudīs (Ebr. 1:10-11). Pat šī atziņa nāca gandrīz 1800 gadu pirms modernā zinātne akceptēja entropijas pamatdomu kā teoriju (bet joprojām ne kā zinātnes likumu!).
Jūras straumes vai „tekas”

19. gs. beigās Dr. Metjū Morijs (Dr Matthew Maury), izlasījis Psalmu 8:9 jutās pamudināts sākt meklēt „dzelmju tekas”. Viņš atklāja, ka jūras straumes virzās noteiktos, paredzamos virzienos vai tekās.  Tieši tā, kā psalma autors ap 1000. g. p.m.ē. un Jesaja (43:16) apmēram 300 gadu vēlāk bija rakstījuši. Kā gan viņi to varēja zināt?
Kopsavilkums

Ja katru no šiem gadījumiem pašu par sevi varētu vēl uzskatīt par nejaušību, tad jāatzīst, ka visos gadījumos, kad zinātne ir apšaubījusi Rakstos pausto, galu galā ir izrādījies, ka Rakstiem tomēr ir taisnība. Tajā skaitā arī tad, kad Bībelē teiktais bija klajā pretrunā ar tā laika zinātnes atzinumiem – piemēram, attiecība uz asins notecināšanu kā ārstēšanas paņēmienu. Iedvesmotie Bībeles autori aprakstīja zinātnei vēl nezināmas patiesības, iespējams, pat paši tās neizprotot. Tā ir skaidra norāde tam, ka šo rakstu saturu tiešā veidā noteica kāda būtne ar augstāku saprašanu nekā to, kas piemīt mirstīgiem cilvēkiem. Tiešām, debesīs ir Dievs; Viņš vadīja to rokas, kas sarakstīja Bībeli.

